Betrokkenes by Eskom-ondersoek ‘sal beskerm word’Argieffoto: GCIS Die parlement het Woensdag gesê hy stel maatreëls in om die veiligheid van LP’s en werknemers wat betrokke is by die wetgewer se ondersoek na bewerings van staatskaping by Eskom te verseker. Lechesa Tsenoli, adjunk-speaker van die nasionale vergadering, het in ŉ verklaring gesê die parlement is baie bekommerd oor dreigemente wat teen Zukiswa Rantho, ŉ ANC-LP en die voorsitter van die ondersoek, Natasha Mazzone, ŉ DA-LP, en Ntuthuzelo Vanara, die parlementêre regsadviseur wat as bewysstukleier waarneem, gemaak is. “Dit is totaal onaanvaarbaar om ŉ lid of ŉ beampte van die parlement aan te val omdat hulle die wettige werk van ŉ komitee van die wetgewer doen. Ons ondersteun lede en beamptes van die parlement wat hul werk uitvoer soos dit in die Grondwet vervat is ten volle,” het Tsenoli gesê. Tsenoli het verder gesê die parlement wil graag aan die publiek die versekering gee dat sekere prosesse ingestel is om die veiligheid van dié wat die ondersoek uitvoer en die veiligheid van die ondersoek self te beskerm. Rantho het vroeër aan die media gesê haar seun is deur onbekende mans in ŉ swart Golf GTi gedreig. Daar is glo vir hom gesê: “Jou ma maak ons lewe moeilik.” Mazzone het gesê sy is agtervolg en dat daar by haar motor ingebreek is. Vanara het in ŉ beëdigde verklaring aan die parlement beweer Bongani Bongo, die minister van staatsveiligheid, het hom probeer omkoop om uit te tree as bewysstukleier in die ondersoek.